ПРОДУЖЕНИ ПОГЛЕД 

Оптичарске радње ће обављати уобичајену делатност. Њихови излози су могући алтернативни простори, наочари града, улице, нашминкане очи, продужени поглед, загледање у непознато и препознато, посебан прилаз практичном средству за вид, симболу радозналости, осветљавања.....

Због чега? 
Деведесетих, моје омиљене наочаре за сунце у женској ташни, пребрзим затварањем врата нервозног возача градског аутобуса, поломљене су. Помогла сам им да неупотребљиве искораче из заштићеног простора и као конструкција за скулптуру и концепт започну нови живот. Те прве, измоделоване од плавог биолина – масе за моделовање, нестале су док су биле скица за реализовану монументалну скулптуру на симпозијуму Бакар - Бор 1996. Тема се до данашњег дана провлачи кроз моје самосталне и колективне изложбе. 
Желим да ту моју омиљену тему поделим са колегама, да мале алтернативне просторе обогатим уметничким садржајем без ометања уобичајеног рада оптичарских радњи. Могуће је и да ће управо оне привући нову клијентелу.

Позвани уметници су одговорили делима различитих поетика и израза. Јасна Дулић Грујић је у скулптури, поред ливеног алуминијума, користила фотографију потенцирајући рефлекс и визуелну енергију. Веселин Пејчић је вештом обрадом металних плоча постигао занимљиво дизајнерско-скулпторско решење портрета. Зоран Кузмановић је алумињумском мобилном ниском од које се саставља портрет, акцентат задржао на на ’’свевидећем’’’оку преиспитујући проблем индентитета. Креирајући транспарентне објекте, Јелена Трајковић се бавила ’’употребом ока и човека’’. Лепосава Милошевић Сибиновић је бронзаним скулптурама наочара потенцирала визуелну радозналост и њено промишљање. Слободан Јелесијевић наративном слагалицом живих боја, присуством мноштва стиллизованих фигура, предмета и сцена, где сваки сегмент чува своју ликовну територију, дао је идентитет сликарском објекту. Слободан Маринковић обликујући муранско фузионисано стакло, портретима је истакао значај ’’виђења’’. Сликарка Светлана Павловић Џиндо је духовито и провокативно приступила теми ’’други поглед’’ док је Тања Ђокић поетизовала визуелност. Растко Ћирић је срећно нашао графички индетитет офтомолошке ординације, док је Југослав Влаховић, са њему карактеристичном изоштреном дозом хумора третирао социјалне појаве. Милош Сибиновић је колажирањем ликовно обрадио проблем колективног сагледавања кроз једне наочари нудећи ’’заједничко виђење’’.

Као могућност стварног вида и сналажења у простору, заштита, проверен модни детаљ и статусни симбол, наочари су и уметничка сензација. Свет гледан кроз ружичасте наочари понекад је могућ, али проницљив, радознао поглед доноси ОТКРИВАЊЕ. 

Лепосава Милошевић Сибиновић Лепа, април 2008. 

